ТхьэмахуитIкIэ загъэпсэхуауэ…
КъБР-м футболымкIэ и гуп нэхъыщхьэм 2017 гъэм щекIуэкI зэхьэзэхуэм и япэ къекIуэкIыгъуэр иухащ.
Зэпеуэм зэрыщIидзэрэ бжьыпэр зыIыгъ «Автозапчасть»-м иджы етIуанэу очкоитI фIэкIуэдащ, арщхьэкIэ зыми къыхимыгъэщIэфауэ япэ къекIуэкIыгъуэр кърихьэлIащ. Иужьу бахъсэндэсхэр мащIэу къызэтрагъэувыIащ Сэрмакъ и «Союз»-м и футболистхэм.
ТекIуэныгъэу къахьам и бжыгъэмкIи, топу дагъэкIамкIи, къыхудагъэкIамкIи, зыми къызэрыхимыгъэщIэфамкIи «Автозапчасть»-р псоми япэ итщ икIи хуэфащэ дыдэу зэхьэзэхуэм абы пашэныгъэр щиIыгъщ. Апхуэдэурэ екIуэкIмэ, 2017 гъэм Къэбэрдей-Балъкъэрым и чемпионыр пасэу зэхэкIынущ. Дауи, абыкIэ арэзыкъым пашэм зэкIэ нэхъ пэгъунэгъу «Тэрчыр». Ари щIохъуэпс республикэм футболымкIэ и зэхьэзэхуэ нэхъыщхьэм щытекIуэну. Гугъэ гуэрхэр яIэу къыщIэкIынущ «Бедик»-ми, «Союз»-ми, «Псыгуэнсуми». А псори наIуэ къищIынущ зэхьэзэхуэм и етIуанэ Iыхьэм.
КъыкIэрыхухэм я Iуэхухэми фIы и лъэныкъуэкIэ зихъуэжакъым. Зэи темыкIуэфауэ япэ къекIуэкIыгъуэр яухащ «Жулдуз»-мрэ «ГорИс-179»-мрэ. Пэжщ, прохладнэдэсхэм спонсор лъэрызехьэ къахукъуэкI хуэдэщ икIи апхуэдэу къэхъумэ, мыгувэу заужьыжыну фэ ятетщ. Ардыдэр пхужыIэнукъым Хьэсэней и командэмрэ «Бахъсэнымрэ» ятеухуауэ.
Щыгъуазэ фыхуэтщIынщ Къэбэрдей-Балъкъэрым футболымкIэ и гуп нэхъыщхьэм и япэ къекIуэкIыгъуэм и кIэух зэIущIэхэм къри- кIуа бжыгъэхэм: «Родник» (Псынэдахэ) — «Велес-СДЮСШОР» (Къэрэгъэш) — 1:5, «Псыкуэд» (Псыкуэд) — «Керт» (Къэхъун) — 2:4, «ЛогоВАЗ» (Бабугент) — «Нарт» (Нарткъалэ) — 7:3, «Союз» (Сэрмакъ) — «Автозапчасть» (Бахъсэн) — 1:1, «Бахъсэн» (Бахъсэн) — «Бедик» (Аргудан) — 0:2, «Жулдуз» (Хьэсэней) — «Тэрч» (Тэрч) — 1 :3, «Къундетей» (Шэджэм) — «ХьэтIохъущыкъуей» (ХьэтIохъущыкъуей) — 2:3.
«ГорИс-179 (Прохладнэ) — «Псыгуэнсу» (Псыгуэнсу) зэIущIэр нэхъ иужьыIуэкIэ ягъэIэпхъуащ.
Къэбэрдей-Балъкъэрым футболымкIэ и гуп нэхъыщхьэм зэхьэзэхуэр тхьэмахуитIкIэ зэпагъэуауэ щы-тащ. Абы и етIуанэ къекIуэкIыгъуэм бадзэуэгъуэм и 15-м щIидзэнущ. А махуэмрэ къыкIэлъыкIуэмрэ зэдэджэгунущ «Къундетей» — «Нарт», «Автозапчасть» — «Жулдуз», «Велес-СДЮСШОР» — «ГорИс-179, «Бедик» — «ЛогоВАЗ», «Союз» — «Псыкуэд», «Тэрч» — «Родник», «Псыгуэнсу» — «ХьэтIохъущыкъуей», «Керт» — «Бахъсэн» командэхэр.
Хьэтау Ислъам.
